b'\n_START_ARTICLE_\nReet Naber\n_START_PARAGRAPH_\nReet Naber (1972. aastani Reet Jaaniste; s\xc3\xbcndinud 27. m\xc3\xa4rtsil 1952 Tartus) on Eesti ajaloolane ja etnoloog.\n_START_SECTION_\nElulugu\n_START_PARAGRAPH_\nReet Naber on teenistuja t\xc3\xbctar._NEWLINE_1970. aastal l\xc3\xb5petas Naber M\xc3\xa4rjamaa Keskkooli ja 1975. aastal Tartu \xc3\x9clikooli ajaloo-osakonna._NEWLINE_Reet Naber oli aastail 1975\xe2\x80\x931977 \xc3\xb5petaja, aastail 1977\xe2\x80\x931993 t\xc3\xb6\xc3\xb6tas ta Eesti Riiklikus Meremuuseumis (teadurist teadusdirektorini) ja aastail 1993\xe2\x80\x931995 Eesti Laevaomanike Liidu sekret\xc3\xa4rina. 1995. aastal oli ta Veeteede Ameti avalike ja rahvusvaheliste suhete spetsialist, aastail 1995\xe2\x80\x931996 Teede- ja Sideministeeriumi merenduse peaspetsialist, aastail 1996\xe2\x80\x931998 Piirivalveameti avalike suhete osakonna juhataja ning alates 1998. aastast Eesti Merev\xc3\xa4e ajaloo ja suhtekorralduse konsultant.\n_START_SECTION_\nTeadust\xc3\xb6\xc3\xb6\n_START_PARAGRAPH_\nReet Naber on uurinud Eesti merenduse, Eesti merej\xc3\xb5udude ja kalanduse ajalugu, samuti etnoloogiat. Ta on \xc3\xbcks "Mereleksikoni" (1996) ning "Inglise-eesti meres\xc3\xb5naraamatu" koostamise algatajaid ja kaasautor, samuti Tallinna leksikoni kaasautor. Ta on avaldanud \xc3\xbcle 20 teadustr\xc3\xbckise ja \xc3\xbcle 100 aimeartikli._NEWLINE_Reet Naber oli aastail 1978-1998 mereterminoloogia komisjoni sekret\xc3\xa4r, seej\xc3\xa4rel merekeele n\xc3\xb5ukoja liige. 2000. aastast kuulub ta S\xc3\xb5jaajaloo Seltsi.'